เกิดอะไรกับ KTC
หุ้นบัตรกรุงไทย หรือ “เคทีซี” ลงมา 4 วันทำการติดต่อกันแล้ว
14 ม.ค. 2562

ลูบคมตลาดทุน : ธนะชัย ณ นคร
หุ้นบัตรกรุงไทย หรือ “เคทีซี” ลงมา 4 วันทำการติดต่อกันแล้ว
เมื่อวานนี้ราคาลงมาปิด 28.75 บาท ร่วง 1.50 บาท เปลี่ยนแปลง 4.96% โดยราคาปิดนี้เป็นราคาต่ำสุดในรอบเกือบ 6 เดือน
เป็นที่น่าสังเกตว่าหุ้นที่ราคาลอยขึ้นมาก่อนหน้านี้กลับทยอยย่อลงก่อนงบไตรมาส 4/2561 ออกมา
จะว่าขายทำกำไรก็ไม่น่าใช่
หรือกังวลว่าจะมีข่าวไม่ดีออกมาเกี่ยวกับงบที่อาจต่ำกว่าตลาดคาดการณ์ไว้
ข้อกังวลนี้ก็มีโอกาส 50:50
ทว่าหากย้อนหลังไปดูผลประกอบการของเคทีซีในแต่ละไตรมาสก่อนหน้านี้ จะพบว่าดีกว่าที่ตลาดคาดการณ์หรือไม่ก็เท่า ๆ กับที่คาดกันไว้
ยังไม่เคยมีไตรมาสไหนที่ทำกำไรได้ต่ำกว่าตลาดคาด
ก่อนหน้านี้ บล.เคทีบี (ประเทศไทย) คาดกำไรของเคทีซีไว้ 1.5 พันล้านบาท
หรือเพิ่มขึ้นจากไตรมาส 4/2560 กว่า 61%
ไตรมาส 4 จัดเป็นช่วงไฮซีซั่นของธุรกิจอย่างเคทีซีทำให้กำไรจะเติบโตมากกว่าไตรมาสก่อนหน้านี้
ส่วนกำไรทั้งปี 2561 จะมาอยู่ที่ 5.4 พันล้านบาทเติบโต 62% และหนี้ที่ไม่ก่อให้เกิดรายได้ปรับลดลงมาที่ 1.20% จาก 1.23%
ตัวเลขสำคัญทางการเงินของเคทีซี เช่น Coverage ratio อยู่สูงกว่า 567%
ตัวเลขสูงขนาดนี้รับมือกับ IFRS 9 ได้แบบสบาย ๆ
ไร้เแรงกดดันเรื่องภาระตั้งสำรอง
มีข้อน่าสังเกตอีกว่า NVDR เก็บหุ้นเคทีซีมาก่อนหน้านี้ หรือตั้งแต่เดือนตุลาคม 2561 และขึ้นมาทำสถิติใหม่ที่ 124 ล้านบาท เมื่อเร็ว ๆ นี้
ขณะที่เดือนมกราคมถือเป็นเดือนที่ดีสุดของเคทีซี
บล.ฟินันเซียฯ ให้ข้อมูลว่าหากย้อนหลังไป 10 ปี พบว่า ในเดือนมกราคมหุ้นเคทีซีให้ผลตอบแทน 7% หากเทียบกับเดือนก่อนหน้านี้ (ธันวาคม)
ส่วนโบรกฯ อื่น ๆ ต่างมีมุมมองเชิงบวกกับหุ้นเคทีซีด้วยกันทั้งหมด
โดยเฉพาะกับธุรกิจใหม่อย่างพิโกฯ และนาโนไฟแนนซ์
แม้ว่าช่วงปีแรกผู้บริหารเคทีซีบอกว่าจะยังไม่มีกำไรอะไรมากนัก
แต่ในระยะถัดไปต่างมั่นใจกันว่าด้วยประสิทธิภาพการอนุมัติสินเชื่อและการบริหารที่ดี
ทั้ง 2 ธุรกิจนี้จะช่วยสร้างกำไรให้กับเคทีซีอย่างมีนัยสำคัญ เพราะอัตราดอกเบี้ยสามารถคิดได้ถึง 36%
จากการเข้าไปดูราคาเป้าหมายของโบรกฯ ต่าง ๆ ใน settrade พบว่าราคาเป้าหมายสูงสุดอยู่ที่ 46.00 บาท และต่ำสุด 34.00 บาทและมี IAA Consensus หรือราคาเฉลี่ยอยู่ที่ 41 บาท
แนวโน้มปี 2562 สำหรับเคทีซีในมุมมองของตลาดยังเป็นเชิงบวกเช่นกัน
นักวิเคราะห์ต่างเชื่อว่าเคทีซียังสร้างกำไรได้ในระดับสูง
เป้าหมายของเคทีซีนั้นตั้งไว้ว่ากำไรจะเติบโตมากกว่า 10%
แต่ตลาดเชื่อว่าเคทีซีอาจจะทำได้ดีกว่านั้น
เพราะผู้บริหารมักจะตั้งเป้าหมายแบบอนุรักษนิยมไว้ก่อน
ดูจากพื้นฐานแล้วเคทีซีไม่น่าจะมีปัญหาอะไร
มีมุมมองจาก บล.เอเซีย พลัส ที่บอกว่า เคทีซี ภาพรวมกำลังอยู่ในจังหวะของการพักฐาน
ล่าสุดเกิดสัญญาณลบจากการปิดต่ำกว่าเส้น EMA 200 วัน
ประกอบกับสัญญาณ Dead Cross ระหว่าง EMA 5 และ 10 วัน ทำให้ราคาอาจเจอกับแรงขายในระยะถัดไป
นอกจากนี้ MACD ที่เคลื่อนที่อยู่ภายใต้แกนศูนย์สะท้อนแนวโน้มที่เป็นขาลง
แต่ราคายังคงมีแนวรับ 29.50 บาท คอยหนุนอยู่
หากหลุดอาจทำให้เสี่ยงที่จะปรับฐานลงมาทดสอบแนวรับถัดไปที่ 27.00 บาท
ซึ่งเป็น Low วันที่ 25 ก.ค. 2561
ลุ้นกันดูครับว่าลงรอบนี้ ลงไปลึกที่ 27.00 บาทหรือไม่

